
J e g y z ő k ö n y v
Készült: 2008. február 11-én a Körjegyzőségi Hivatal hivatalos helyiségében

 
      Abda község Képviselő-testület Pénzügyi Bizottságának üléséről.
Jelen vannak:
Szalai Gabriella, a Pénzügyi Bizottság elnöke,

Szémann Tamás bizottsági tag,

Szűcs Gábor bizottsági tag,

Nagyné Csiszár Ildikó bizottsági tag,

Tanácskozási joggal:

Csigó László alpolgármester,





Pozsgai Győző képviselő,





Weller Tamás körjegyző.

Szalai Gabriella a Pénzügyi Bizottság elnöke köszöntötte a megjelent bizottsági tagokat. Megállapította, hogy a bizottság határozatképes, azon a bizottság 4 tagja megjelent.

Izsáki László bizottsági tag a bizottsági ülésről való távolmaradását az ülésről családi okok miatt, előre jelezte.
Szalai Gabriella elnök ismertette a bizottsági ülés napirendi pontjait. Abda község önkormányzat képviselő - testületének Pénzügyi Bizottsága az ismertetést elfogadta, azzal egyetértett a napirendi pontok így a következőképpen alakultak:

1.) Abda község Önkormányzata képviselő – testülete és szervei 2008. évi költségvetésének megtárgyalása 
I.) Abda község Önkormányzata képviselő – testülete és szervei   

       2008. évi költségvetésének megtárgyalása 

Előadó: Weller Tamás körjegyző   
Szalai Gabriella a Pénzügyi Bizottság elnöke köszöntötte a megjelenteket, majd felkérte Weller Tamás körjegyzőt, hogy részletesen ismertesse az önkormányzat és szervei 2008-es évről készült költségvetés tervezetét.

Weller Tamás körjegyző bevezetőként elmondta, hogy a 2008. évi költségvetés első olvasatának megtárgyalásánál a tervezett önkormányzati gazdasági társaság létrehozását lenne célszerű megvizsgálni, majd azt követően szakfeladatonként az elemi költségvetést vennék végig, míg befejezésül a tervezett önkormányzati beruházásokhoz szükséges plusz források létrehozásának lehetőségét, a kötvénykibocsátás témáját véleményezné a bizottság. 

A tervezett önkormányzati gazdasági társaság ügyében, több adószakértővel megbeszélést folytatott az önkormányzat, illetve előzetesen kiküldésre került egy anyag, melyben a gazdasági társaság jövőbeni feladatai kerültek meghatározásra. A cég fő tevékenységi köre a közigazgatást kiegészítő szolgáltatás lenne, ezt kiegészítő egyéb szolgáltatásokkal. (A jegyzőkönyv I. számú melléklete) Az adózással foglalkozó szakemberek véleménye szerint az volt, hogy a gazdasági társaság létrehozásával addig várni lenne célszerű, míg nem tisztázódik az a kérdés, hogy a csoportos adózás körébe az önkormányzat és az általa létrehozott gazdasági társaság is bele tartozik-e. Amennyiben ebbe a kategóriába az önkormányzat nem tartozik bele, tekintettel a fordított adózás szabályaira, a gazdasági társaság létrehozásával az önkormányzat nem tud megtakarítást elérni tekintettel arra, hogy a cég vezetésére egy ügyvezetőt kell alkalmazni, amellyel plusz kiadások is jelentkeznek. Abban az esetben viszont, ha a csoportos adózás területe az önkormányzatra is kiterjed úgy érdemes a gazdasági társaság létrehozásával foglalkoznia az önkormányzatnak. Erre a kérdésre pár hónapon belül választ fognak kapni. 
Szalai Gabriella a bizottság elnöke véleménye szerint az ügyvezető igazgató kinevezésével valóban plusz kiadás lesz, de ezzel egyéb területről viszont feladatok fognak elkerülni, amelyet az önkormányzat megspórolhat.

Weller Tamás körjegyző kifejezte, a legtöbb feladatot, amely az ügyvezető személye alá tartozna, jelen pillanatban a polgármester feladatkörébe tartozik. Az ügyvezetőnek olyan személyt célszerű keresni, aki a vállalkozás területén otthonosan mozog.
Szémann Tamás képviselő véleménye szerint, érdeklődni kellene olyan önkormányzatoknál, akik már létrehoztak gazdasági társaságot és ilyen módon működnek.

Weller Tamás körjegyző véleménye szerint a gazdasági társaság létrehozásával, tekintettel a jelenlegi bizonytalan jogi háttérre, várni kellene.
Szalai Gabriella a bizottság elnöke véleménye szerint a társaság létrehozására a bizonytalan helyzetre tekintet nélkül előre fel kellene készülni. Célszerű lenne elkezdeni keresni az ügyvezető személyét. Első lépésként csak a kisebb jelentőségű, kisebb értékű megbízásokat kellene rábízni a társaságra. Javasolta a leendő ügyvezető személyére hirdetést feladni.
Szalai Gabriella a bizottság elnöke, mivel a témával kapcsolatban kérdés, hozzászólás nem volt, azt szavazásra felterjesztette.

Abda község önkormányzat képviselő- testületének Pénzügyi Bizottsága a témával kapcsolatban 4 igen szavazattal a következő határozatot hozta:

1/2008.(II.11.)  Pénzügyi Bizottsági  határozat:

Abda község önkormányzatának Pénzügyi Bizottsága javasolja a képviselő – testület felé az önkormányzat által létrehozni tervezett kizárólagos önkormányzati tulajdonú non-profit gazdasági társaság ügyvezetői állására álláshirdetést tegyen közzé. 
A gazdasági társaság létrehozását az új adózási jogszabály felülvizsgálatát követően javasolja a képviselő – testületnek, - annak tartamára tekintettel - létrehozni. 

Felelős: Szalai Gabriella elnök
Határidő: 2007. február 15.

Weller Tamás körjegyző kifejezte a kiküldött (A jegyzőkönyv II. számú melléklete) 2008. évi elemi költségvetés, minden intézmény, társadalmi szervezet által leadott előzetes igényeit tartalmazza, továbbá az önkormányzat által a novemberi ülésen felállított koncepció elemei is beépültek, így azon alapelvet is mely szerint felhalmozási bevételre csak felhalmozási kiadást lehet tervezni. A tervezetben a koncepcióhoz eltérően 5%-os bérfejlesztést is tartalmaz, mivel a Magyar Köztársaság 2008. évi költségvetéséről szóló törvény a közalkalmazotti és köztisztviselői illetményalapokat megemelte. A cafeteria rendszer, annyival változott, amennyivel az adómentes juttatások mértéke. Az önkormányzati ingatlanok bérleti díjai, az érvényben lévő szerződések alapján a KSH által megadott előző évi infláció mértékével emelkedett. Az elemi költségvetés egyensúlyban van, azonban azért mivel egy jelentős tartalék szerepel benne. A jelentős mértékű tartalékot az elmúlt időszakban meghozott racionalizálási intézkedések, valamint takarékos gazdálkodás eredményezte. Részletesen ismertette a 2008. évi elemi költségvetést.
Csigó László alpolgármester érdeklődött, hogy az óvodánál a személyi előirányzat miért emelkedett a tavalyihoz képest az 5%-nál jóval nagyobb mértékben?

Weller Tamás körjegyző kifejezte a 2007/2008-as tanévtől kezdve a börcsi óvoda az abdai óvoda tagintézményeként működik. A két önkormányzat által megkötött megállapodás tartalma szerint a normatívát Abda község hívja le és a személyi kiadások is Abda községnél jelentkeznek, ezért emelkedett meg az átlagosnál nagyobb mértékben az intézmény személyi előirányzata.  Új elem az intézménynél a munkaruha juttatás.

Szalai Gabriella elnök véleménye szerint a munkaruhát érdemesebb lenne bérelni. Javasolta, hogy ezzel kapcsolatosan kérjenek be ajánlatot. 
Szűcs Gábor bizottsági tag érdeklődött, hogy ha az óvodában a konyhát már nem az önkormányzat tartja fenn, akkor az edénytárolót miért az önkormányzat szerzi be? A munkaruha összegét a cafeteria keret terhére javasolja benn tartani. Ez ügyben az óvodai dolgozókat célszerű lenne megkérdezni, melyik megoldás mellett döntenek.
Szalai Gabriella a bizottság elnöke továbbra is javasolja, hogy az óvodánál illetve a többi intézménynél is a beruházásra tervezett pénzösszeget elsősorban pályázati önerőként lehessen felhasználni. Tavaly ennek ellenére ezek a pénzeszközök felhasználásra kerültek, nem pályázati eljárásokkal összefüggésben.
Weller Tamás körjegyző javasolta, hogy az ilyen célokra előirányzott pénzeszközöket az intézményi előirányzatról tegyék át a céltartalékok közé, a tavalyihoz hasonló eset nem fordulhat elő. 

Csigó László alpolgármester az iskola személyi előirányzatát, az óvodáéhoz hasonlóan szintén magasabbnak tartotta, mint amit az 5%-os központi béremelés okozhatott volna. 

Szűcs Gábor bizottsági tag kifejezte, hogy nem látja az óraszám emelés hatását a költségvetés tervezetben. A kötelező óraszám emelésnek a kiadási oldalon meg kellene mutatkoznia.
Weller Tamás körjegyző elmondta, az óraszám emelés hatása a túlóráknál mutatkozik meg. A tavalyi költségvetéssel össze hasonlítva, míg tavaly 3 Mft összegben fizettek túlórát, addig a tervezetben túlóra nem szerepel, csak helyettesítés. 

Szalai Gabriella elnök véleménye szerint az iskolánál tervezett beruházásokat, felújításokat az óvodához hasonló módon céltartalékba kellene áthelyezni és azt pályázati önrészként hasonló célra felhasználni. Tavalyi évben itt is felhasználásra került – sajnos nem önerőként - a keret, holott pályázatot nem nyújtott be az iskola.

Pozsgai Győző képviselő véleménye szerint a temető szakfeladatra a temető gondnok részére két új fűnyírót az idei évben érdemes lenne beszerezni. 

Szalai Gabriella elnök véleménye szerint a tervezett bank és postaköltség nagyon sok, ezt célszerű lenne csökkenteni. 

Weller Tamás körjegyző kifejezte, sajnos az önkormányzat jelenlegi számlavezető pénzintézete nem tartozik az olcsóbbak közé. Pontosan emiatt kértek a pénzintézettől árengedmény. Ha nem lesz engedmény, érdemes lenne pénzintézetet váltani.
Szalai Gabriella a PB elnöke a civil szervezetek támogatásánál javasolta, hogy a támogatások mértékében a bizottság ne foglaljon állást, azt egyenként az egész testület vitassa meg. 

Csigó László alpolgármester véleménye szerint a Hősök szobrának a felújítására is kellene a 2008. évi költségvetésbe valamekkora összeget beállítani. 

Weller Tamás körjegyző tájékoztatta a jelenlévőket, hogy a tervezetben kötvénykibocsátás nem szerepel, de a jövőben tervezett beruházások megvalósítása céljából, abban az esetben ha a pályázatokon eredménytelenül szerepelnének saját forrás teremtése céljából kötvényt lenne célszerű kibocsátani. Erre összesen két helyről kértek be ajánlatot illetve megvizsgálták a hitelfelvételi lehetőséget is. A két lehetőség közül a kötvénykibocsátás több szempontból kedvezőbb. Ezzel kapcsolatosan a kiküldött anyagot tájékoztatóként szánták. (A jegyzőkönyv III. számú melléklete)
Szalai Gabriella a PB elnöke a kötvénykibocsátás ötletét támogatja, de a jelenlegi pénzügyi helyzet miatt aggályainak adott hangot. Véleménye szerint ez további előkészítést és tervezést igényel. 

Szalai Gabriella a bizottság elnöke, mivel a témával kapcsolatban kérdés, hozzászólás nem volt, azt szavazásra felterjesztette.

Abda község önkormányzat képviselő- testületének Pénzügyi Bizottsága a témával kapcsolatban 4 igen szavazattal a következő határozatot hozta:

2/2008.(II.11.)  Pénzügyi Bizottsági  határozat:
Abda község önkormányzatának Pénzügyi Bizottsága javasolja a képviselő – testület felé az önkormányzat és intézményei 2008. évi költségvetési tervezetet részletes megtárgyalásra azzal, hogy 
· az önkormányzat és intézményeinél tervezett beruházásokat pályázati önrészként kell elsősorban felhasználni, a pályázati önrészekre szolgáló pénzeszközöket a költségvetésen belül a céltartalékban történő elhelyezéssel,
· a civil szervezetek 2008. évi támogatási alapjának mértékéről nem alakít ki véleményt,
· a temető szakfeladaton 2 db fűnyíró beszerzését javasolja,
· a 2008. évi költségvetésben javasolja a Hősök szobrának felújítására előirányzat biztosítását,
· a munkaruha előirányzatot a 2008. évi cafeteria keret terhére javasolja tervezni. 
Felelős: Szalai Gabriella elnök
Határidő: 2008. február 15.
Szalai Gabriella a PB. elnöke több napirendi pont nem lévén, megköszönte a részvételt és az aktív munkát, majd a bizottsági ülést 23.30 órakor bezárta.

K. m.  f.

……………………………….                    
  …………………………………

      Szalai Gabriella             



   Weller Tamás

           elnök





      körjegyző

